
ENTRODUCION 

El Pervigilium Veneris 

La literatura latina es rica en testus que cuyamenti an sobrevivfu, peru que siempri 
gozan de mas divulgacion aquellus que pertenecin a autoris anombraus, queandu 
enreveraus enos perdutalis de bibliotecas i archivus los que de manera anonima o de 
manus menus mentas se conservarun. Esti es el casu del anonimu Pervigilium Veneris, 
un testu poeticu que aparecio por primel ves en 1577 por me de Pierre Pithou en una 
editio princeps dun manuscritu dentre el sigru IX i X. 

Esta obrina, velaqui, es una composicion hecha por mo dela fiesta dela primavera en 
onol a Venu, que los romanus celebravan a primerus d'abril. No es un inu pa coru, 
enque puean sentil-si versus mu solenis i d'alabancia. Ain elementus en el 
enxaretamientu dela pieca comu es la assencia d'invocacion, el colocamientu, el caraiti 
cultu mas que populal o los versus acaberus que no casan con essa crassi de cantaris de 
celebramientu. 

Un cantal personal pa Venu 

En el testu s'arrendan algunus conceutus popularis o mesmu se procura un lenguagi 
cenzillu, craru i de sintassi mu llana alas vezis, sigun lo premita la metrica. Mesmu tien 
un estribillu sonoru tras de ca estrofa comparanti conos cantaris dela musica populal. 

Cras amet qui nunquam amavit, 
quique amavit cras amet. 

Peru no dexa de vel-si la infrujencia culta de autoris comu Oraciu o Vergiliu, la 
mentacion de passagis mitologicus — nacencia de Venu (vv. 9-11), Procni i Filomela 
(vv. 86-88) — , del anegoteu estoricu — criacion de Roma (vv. 69-74), el silenciu 
d'Amicla (v. 92) — o el pesu del pensaeru estoicu en muchas delas maneras de escrevil. 
Es precisamenti la filosofia estoica la que mejol espuesta quea. Lo vemus en conceutus 
comu la diosa procreatrix o copulatrix, es dizil, criaora o ajuntaora, escapas de calal 
enos cuerpus i enas almas (vv. 63-64), ena corrienti de simientis que cria vida (v. 66), el 
pensamientu natural de ciclus de tiempus (v. 1) o la equivalencia Apolu-Sol (v. 91). 
Amas, el testu dimana dela sessualida pondiquiera. Son continas las mentacionis ala 
virginida i las comparacionis entre las muchachas virgin i las rosas (vv. 13-26), frol 
favorecia de Venu, o las camas i zorrerias del su iju Cupidu (v. 30, 35, 57), presentandu- 
lu nudus, peru in armis. Se mienta de continu el actu de criacion, entre diosis que son 



partis dela naturaleza (v. 14, v. 59) o animalis (v. 2). Es en esti ambienti andi el poeta 
s'esparigi con lindas metaforas i retratus compretivus dela naturaleza, con una huerca 
lirica que en pocus testus defantigiieda poemus vel. Sin embargu, el testu arremata con 
un autol desenganau i mangriosu, que no puei entendel comu to al reol es vida, mentris 
que nel su cora§6n desenquerau i ensotau reina el silenciu. El cantal se convierti entocis 
en el lloriu por no casal con essa primavera que recumi vida i carinu. 

Traducion 

La traducion d'esti cantal se sostriba ena edicion de Schilling (Paris: 1944), 
compara con otras edicionis. Tamien ei siguiu traducionis en varias idiomas comu las de 
Montero Cartelle (Madrid: 1990) o De Clercq (Bruxelas: 2004), prencipalmenti. 
Es un testu cenzillu i agraeciu de traduzil, con pocus versus enreosus i una sintassi que, 
sin dexal de sel poetica, esta bastanti cercana al latin palrau en tiempus del Imperiu: 
gastu del de causal, particula en, sincopas como perviglanda, repeticionis o nombris al 
usu. 

Amus vistu anguna compricacion en dal traducion alos latinus lucus, nemus, saltus o 
silua que assenalan destintas maneras de almenistracion dela arvolea i el monti, con mas 
o menus sentiu religiosu o natural, de ma que amus acotau 'dehesa' pa lucus i nemus, 
'arvolea' pa silua i 'monti' pa saltus. 

La traducion sigui el ordin en versu del latinu i se respetan, siempri que'1 estremenu 
lo premita pala su correta compresion, las aliteracionis i otras figuras poeticas. 



La vispera de Venu 

Que ami manana quien nunca amo 
i quien amo, que manana ami. 

La primavera nueva, velaqui la primavera delos cantus. En 

[primavera nacio el mundu, 
en primavera concuerdan los amoris, en primavera se pisan los paxarus 
i la dehesa se desmelena en baxu del'agua fecunda. 
5 Manana 1'ajuntaora d'amoris, ala sombra delos arvulis, 
ensarta chocus verdis con ramas de murta 1 : 
Manana Dioni 2 dita leis sostriba en un tronu empingorotau. 

Que ami manana quien nunca amo 
i quien amo, que manana ami. 

Un dia assin, con sangri espumosa del cielu cimeru 
10 el oceanu, entre catervas azulis i cavallus de dos patas, 
crio a Dioni, endulanti en baxu delas aguas marinas 3 . 

Que ami manana quien nunca amo 
i quien amo, que manana ami. 



1 Pranta favorecia dela diosa. 

2 Otru nombri de Venu, lat. Dione, gr. Aicbvr|. 

3 Mentacion dela nacencia de Venu dela sangri que cayo en el oceanu dispues que Cronu capara con una 
hoci el Cielu. 



Ella pinta el tiempu de porpula con yemas en frol; 

Ella ahinchona los botonis que pulan con el airi lloveol 
15 en tiernus brotis; Ella esparrama el'agua del rociu rebrillosu 

que queo el ressenciu dela nochi umeda. 

Tamien luzean las larimas rehilandu del pesu que las cai. 

Una gota, a piqui de cael, en un cerquinu detien la su caida. 

Velai, las porpulas frorias 4 adeclararun la su cortea: 
20 La marea, que los luzerus serenus pingan de nochi, 

ena amanecia los capulfinus virgin pierdin el vestiu umedu. 

Ella mando que ala amanecia umedas se casin las rosas virgin: 

hechas dela sangri dela chipriota 5 i delos besus d'Amol 6 , 

hechas de pelras, del ressenciu, de solis porpulas, 
25 manana, al abexinu, que incultava tapau por un vestiu de huegu, 

non le dara vergiienca desprendel-si, mujel dun solu fiuu. 

Que ami manana quien nunca amo 
i quien amo, que manana ami. 

La propia diosa mando alas ninfas a que hueran al murtal: 
Vai el muchachu acompanandu las muchachas i, sin embargu, no se puei creel 
30 que Amol este de vagal si anda llevandu las sus frechas. 
Ahilai, ninfas, solto las armas! Amol esta de vagal! 
Es un mandau que vaiga desarmau, que vaiga empeloti, 



4 Prencipia aqui la mentacion alas rosas, frol atribuia ala diosa. 

Moti de Venu, por llegal alas prayas de Chipri quandu nacio ena mari. 
6 Amol, Cupidu, iju de Venu. 



que no alastimi con arcu, frecha o huegu nengunu. 
Sin embargu, ninfas, apreveni-vus, porque Cupidu es guapu: 
35 Mesmu esta en armas quandu esta empeloti el Amol! 

Que ami manana quien nunca amo 
i quien amo, que manana ami. 

Comparantis en vergiienca, Venu te manda virgin. 

Una cosa te rogamus namas: emboca-ti, virgin delia 7 , 

que la dehesa non este ensangreta con el chacineu d'animalis 
40 [i llevi alas froris rezientis las verdegueantis sombras.] 8 

Ella en pessona te lo rogaria, si facogotara la cortea. 

Ella en pessona quedria que vinieras, si conviniera a una virgin. 

Ya vedrias enas tres nochis de fiesta los corus, 

arrebujaus ena caterva, bandeal el tu monti, 
45 entre coronas de froris i chocus de murta. 

Ni Ceri, ni Bacu, ni el dios delos poetas faltan 9 . 

Ai que passal tola nochi en vela conos cantaris! 

Que reini ena arvolea Dioni! Tu alarga-ti, delia! 

Que ami manana quien nunca amo 
i quien amo, que manana ami. 



7 Se refieri a Diana: esta diosa era la opuesta a Venu, pos era virgin, vivia desaparta en el monti i le 
gustava de cacal. Por essu quiel que no s'enlleni de sangri un sitiu andi vain las virgin de Venu. El 
gentiliciu de delia le vien por bel naciu ena isla de Delu. 

8 Por causa dela sintassi i el sentiu, enxertamus esti versu sueltu en el testu de SCHILLING (v. 59) en esta 
parti, siguiendu la letura de De CLERCQ (2004). Muamus, velaqui, la cuenta delos versus. 

9 Ceri, diosa del campu, Bacu, dios del vinu i dela naturaleza impulsiva del ombri i Apolu dios delas 
letras i la parti racional. 



50 Mando la diosa acolocal un estaribel con froris de Ibla 10 

Lo presidi i ella mesma dita leis, assestiendu-la las Gracias 11 . 
Ibla, esparrama to de froris, tolas que truxu el tiempu! 
Ibla, visti-ti de froris, tolo grandi que es la campina del Etna! 
Aqui estaran las muchachas del campu o mesmu delas hontanas, 

55 tolas que vivin ena arvolea, ena dehesa, en el monti. 
Mando assestil toas la mairi del muchachu alau 12 ' 
mando alas muchachas a que hueran increiblis con el Amol, mesmu empeloti. 

Que ami manana quien nunca amo 
i quien amo, que manana ami. 

Mahana sedra quandu por primel ves el cielu 1 3 monto en casamientu 
60 i, de pairi, criara el tiempu dela primavera con tolas nuvis 

contra'l pechu dela su abastaora mujel espurrio la su agua fecunda, 
dondi mesturau con el cuerpu grandi pulara toa crassi de vida. 
La propia diosa con un alientu que cala las venas i la menti, 
criaora, govierna endentru con huercas incultas. 
65 Pol cielu i pola tierra, pola mari, rendius, 
produxu una corrienti abierta de simientis 
i mando que'l mundu conociera los caminus dela nacencia. 



10 Puebru sicilianu (Hybla), quicia andi se hazian las fiestas pola que esta escrita la poesia. 

11 Las tres Gracias, atillas a Venu pola su lindura, que son Aglaya — la «Relumbrosa» — , Talfa — la 
«Afrorecia» i Ufrosini — la «Alegria». 

12 i. e., Cupidu. 

13 Aqui mentau comu Aether, es dizil, la esfera que arrebuja el mundu. 

Que ami manana quien nunca amo 
i quien amo, que manana ami. 

Ella convirtio los nietus troyanus en latinus 14 ' 
70 Ella dio una moca laurentina de mujel a su iju, 

alogu entrego a Marti una virgin vergoncua dun tempru. 
Hue ella la que hizu el casoriu de romulus i sabinus, 
dai salierun ramnis i quiritis i ala postri de descendencia, 
criaria la mairi a Cesa, nietu de Romulu. 

75 Que ami manana quien nunca amo 

i quien amo, que manana ami. 

El deseu fecunda los campus, los campus sientin a Venu. 
El propiu Amol, criu de Dioni, din que nacio nel campu. 
Comu la senara abarbava, ella lo arrecuco ena su halda. 
Ella lo alimento con delicaus besus de froris. 



80 Que ami manana quien nunca amo 

i quien amo, que manana ami. 

Velaqui, ya en baxu delas retamas s'acostan los torus 
i ca unu pastuefiu s'assujeta con un lazu conyugal, 



14 Prencipia un recorrm pola estoria fundacional de Roma i d'assentamientu del imperiu. 

en baxu las sombras, velaqui, las piaras berreandu conos machus: 
Tamien mando la diosa que los paxarus no acallaran el su cantu. 
85 Ya rebullin en cantus las charcas de cisnis palrantis cona su vos ronca 
La muchacha de Tereu 15 canta ala sombra dun chopu, 
comu si dieras en dizil con vos musical los movimientus del carinu 
i dixieras que no s'alamenta la ermana por causa dun maridu ruosu. 

Ella canta, yo me callu. Quandu me va a llegal la primavera a mi? 
90 Quandu me passara comu 1'andorina, paque dexi de estal callau? 
Perdi la Musa callandu i ni Febu 16 me mira ya. 
Assina Amicla 17 , comu se callavan, la perdio el silenciu. 

Que ami manana quien nunca amo 
i quien amo, que manana ami. 



15 Aqui se refieri al episodiu de quandu las ermanas Filomela i Procni s'envirtierun en ruinsenol i 
andorina al respetivi, ahuyendu de Tereu, tras dela facatua que le hizun. 

16 Moti de Apolu, aqui representandu el sol. 

17 Mentacion al silenciu amicliu. Frasi que vien del puebru delas Amunclae, en el Laciu, que sigun Serviu 
a cuentu dela Eneida (En. X 564), espeno por no atrevel-si a dizil que divan a sel atacaus. Tenian comu 
norma, pa aprevenil-si de carocas, no apregonal si divan a sel atacaus, de ma que'l su silenciu le costo la 
vida a trocu de cumpril cona lei. 

